धार्मिक नेताओं का कहना है कि सूर्य नमस्कार को ग़ैर इस्लामिक बताते हुए उन्होंने कहा है कि ये मूर्ति पूजा के समान है, जिसकी इस्लाम में अनुमति नहीं है.प्रदेश में भाजपा सरकार के मुख्यमंत्री शिवराज सिंह चौहान ने स्पष्टीकरण जारी किया है कि किसी के लिए भी सूर्य नमस्कार में हिस्सा लेना अनिवार्य नहीं है.वैसे सूर्य नमस्कार को लेकर ये विवाद नया नहीं है. इससे पहले भी सरकार ने स्कूलों में छात्रों के लिए वंदेमातरम और सूर्य नमस्कार अनिवार्य करने का नियम बनाया था लेकिन शिक्षा के भगवाकरण के आरोपों और अदालत के आदेश के बाद इसे वापस ले लिया गया था.इसके अलावा सरकार मध्यप्रदेश गान को सभी शासकीय कार्यक्रमों में अनिवार्य किए जाने को लेकर भी विवाद में आ चुकी है.समाचार एजेंसी पीटीआई के अनुसार सरकार चाहती है कि 12 जनवरी को अधिक से अधिक संख्या में छात्र सूर्य नमस्कार के कार्यक्रम में हिस्सा लें. सरकार चाहती है कि इतनी अधिक संख्या में छात्र इस कार्यक्रम में हिस्सा लें कि विश्व रिकॉर्ड बनाया क़ायम किया जा सके और इसे गिनीज़ बुक ऑफ़ वर्ल्ड रिकॉर्ड में दर्ज करवाया जा सके.स्कूली शिक्षा विभाग इसके लिए ज़ोर-शोर से तैयारियाँ कर रहा है.सभी सरकारी और सरकार की ओर से सहायता प्राप्त स्कूलों को निर्देश जारी किए गए हैं कि वे अधिकतम संख्या में छात्रों की उपस्थिति अनिवार्य करें.लेकिन इस बीच मुस्लिम धार्मिक नेताओं ने सूर्य नमस्कार को ग़ैर इस्लामिक क़रार दिया है.भोपाल में शहर क़ाज़ी सैयद मुश्ताक़ अली नदवी ने मंगलवार को जारी ऐसे ही एक फ़तवे को भी सही ठहराया है.इसके बाद राज्य की स्कूली शिक्षा मंत्री अर्चना चिटनिस ने पत्रकारों से कहा, "सूर्य नमस्कार एक योग आसन है, जो स्वास्थ्यवर्धक है. जिनको इसमें दिलचस्पी नहीं है उनके पास इससे अलग रहने का विकल्प है. सूर्य न भगवा है और न हरा."हालांकि मुस्लिम धार्मिक नेताओं ने भाजपा सरकार पर शिक्षा को भगवाकरण करने का आरोप लगाया है.